钦定古今图书集成/明伦汇编/闺媛典/第319卷 > 皇清五十二 > 凌克开妻陶氏
## 钦定古今图书集成/明伦汇编/闺媛典/第319卷 > 皇清五十二 > 凌克开妻陶氏

按《钱塘县志》：“陶氏，孝廉凌克开妻，会稽陶望龄女孙。舅且死，开馆于维扬。时陶尚未于归，闻变即适凌视，含殓，供丧事旬日，克开归，庐于柩侧。三年之丧毕，始行合巹礼，姑以痛哭。丧明，小姑幼叔，鞠育咸赖长嫂。克开领乡荐，再上公车，以疾卒京师。陶苦节，教其子躬操作以持门户。岁丙午，大火烈焰，遽及姑室，陶哭” 曰：“姑盲不能走，宁同死耳！” 奔火中，抱姑以出。后姑年八十且卒，叹曰：“愿世世为母子报妇恩也！” 康熙二十二年，士民以闻，旌表。